钦定古今图书集成/理学汇编/文学典/第061卷 > 高远
## 钦定古今图书集成/理学汇编/文学典/第061卷 > 高远

按陆游《南唐书高越传》：“越兄子远，字攸远，父操，袁州别驾。远少孤，为人夷雅冲淡，而遇事有奇节，杜门力
学，不交人事。烈祖受禅，招来四方秀杰，得远以为秘
书省正字。保大初，迁校书郎，兼太常修撰，遂为太常
博士。淮南兵兴，元宗召见，赐金紫，使典戍府书檄。历
礼部员外郎、枢密判官、侍御史，知杂史馆修撰、起居”
郎、知馆事，遂为勤政殿学士。国初，命兵部尚书陈濬
修《吴史》，未成而卒。其后领史职者多贵游，或新进少
年，纂述殆废。远自保大中预史事，始撰《烈祖实录》二
十卷，叙事详密。后主嗣位，远犹在史馆，与徐铉、乔匡
舜、潘佑共成《吴录》二十卷。远又自撰《元宗实录》十卷，
未及上，会属疾，取史槁及他所著书凡百馀卷，悉燔
之。卒，年五十七，赠给事中，谥曰良。后主欲修国史，访
槁于其家，无复在者。远有精识，方边镐入潭州，湖南
悉平，百官入贺，远独曰：“我乘楚乱，取之甚易；观诸君
之才，守之实难。”闻者愕然，以为过。及后如所料，乃皆
服其先见。